בראשית פרק כא: הולדת יצחק וגירוש ישמעאל

מבוא

בפרק זה נושאים רבים, אנו נעסוק בהולדת יצחק ובגירוש של ישמעאל מביתו של אברהם.

שאלה מכוונות למידה

מדוע גורש ישמעאל מבית אברהם?

|  |
| --- |
| הולדת יצחק |

בראשית כא

(א) וַה' פָּקַד אֶת שָׂרָה כַּאֲשֶׁר אָמָר וַיַּעַשׂ ה' לְשָׂרָה כַּאֲשֶׁר דִּבֵּר:

(ב) וַתַּהַר וַתֵּלֶד שָׂרָה לְאַבְרָהָם בֵּן לִזְקֻנָיו לַמּוֹעֵד אֲשֶׁר דִּבֶּר אֹתוֹ אֱלֹהִים:

(ג) וַיִּקְרָא אַבְרָהָם אֶת שֶׁם בְּנוֹ הַנּוֹלַד לוֹ אֲשֶׁר יָלְדָה לּוֹ שָׂרָה יִצְחָק:

(ד) וַיָּמָל אַבְרָהָם אֶת יִצְחָק בְּנוֹ בֶּן שְׁמֹנַת יָמִים כַּאֲשֶׁר צִוָּה אֹתוֹ אֱלֹהִים:

(ה) וְאַבְרָהָם בֶּן מְאַת שָׁנָה בְּהִוָּלֶד לוֹ אֵת יִצְחָק בְּנוֹ:

(ו) וַתֹּאמֶר שָׂרָה צְחֹק עָשָׂה לִי אֱלֹהִים כָּל הַשֹּׁמֵעַ יִצְחַק לִי:

(ז) וַתֹּאמֶר מִי מִלֵּל לְאַבְרָהָם הֵינִיקָה בָנִים שָׂרָה כִּי יָלַדְתִּי בֵן לִזְקֻנָיו:

(ח) וַיִּגְדַּל הַיֶּלֶד וַיִּגָּמַל וַיַּעַשׂ אַבְרָהָם מִשְׁתֶּה גָדוֹל בְּיוֹם הִגָּמֵל אֶת יִצְחָק:

(ט) וַתֵּרֶא שָׂרָה אֶת בֶּן הָגָר הַמִּצְרִית אֲשֶׁר יָלְדָה לְאַבְרָהָם מְצַחֵק:

(י) וַתֹּאמֶר לְאַבְרָהָם גָּרֵשׁ הָאָמָה הַזֹּאת וְאֶת בְּנָהּ כִּי לֹא יִירַשׁ בֶּן הָאָמָה הַזֹּאת עִם בְּנִי עִם יִצְחָק:...

1. עיין בפרק כ"א, פסוקים **א-ח.** ומצא שתי מילים שמופיעות כל אחת **שש פעמים**.

א. מהם המילים?

ב. מה המשמעות שדווקא שתי המילים הללו חוזרות **בדיוק אותו מספר של פעמים**?

רש"י בראשית כא

(ו) יצחק לי - ישמח לי

1. המילה שהשורש שלה צ.ח.ק מופיעה פעמיים **בפסוק ו**, ופעם אחת **בפסוק ט**. מה ההבדל המהותי בין משמעות המילה הזו **בפסוק ו** לבין המשמעות שלה **בפסוק ט**? היעזר ברש"י. כתוב את הפסוק בלשונך לפי שתי המשמעויות השונות.

|  |
| --- |
| דרישת שרה לגרש את ישמעאל |

בראשית כא

(ט) וַתֵּרֶא שָׂרָה אֶת בֶּן הָגָר הַמִּצְרִית אֲשֶׁר יָלְדָה לְאַבְרָהָם **מְצַחֵק**:

(י) וַתֹּאמֶר לְאַבְרָהָם גָּרֵשׁ הָאָמָה הַזֹּאת וְאֶת בְּנָהּ כִּי לֹא יִירַשׁ בֶּן הָאָמָה הַזֹּאת עִם בְּנִי עִם יִצְחָק:

(יא) וַיֵּרַע הַדָּבָר מְאֹד בְּעֵינֵי אַבְרָהָם עַל אוֹדֹת בְּנוֹ:

(יב) וַיֹּאמֶר אֱלֹהִים אֶל אַבְרָהָם אַל יֵרַע בְּעֵינֶיךָ עַל הַנַּעַר וְעַל אֲמָתֶךָ

כֹּל אֲשֶׁר תֹּאמַר אֵלֶיךָ שָׂרָה שְׁמַע בְּקֹלָהּ כִּי בְיִצְחָק יִקָּרֵא לְךָ זָרַע:

(יג) וְגַם אֶת בֶּן הָאָמָה לְגוֹי אֲשִׂימֶנּוּ כִּי זַרְעֲךָ הוּא:

שאלות

שרה ראתה בצחוק של ישמעאל התנהגות שלילית, עד כדי כך שגרם לה לדרוש מאברהם לגרש את הגר וישמעאל מביתם. דרישה זו של שרה מעוררת כמה קשיים:

א. מדוע ישמעאל מכונה בשמות שונים ולא נקרא בשמו "ישמעאל"?

ב. מה ראתה שרה בצחוקו של ישמעאל, שהביא אותה לדרישה לגרשו עם אמו?

ג. מדוע היה הדבר רע בעיני אברהם?

ד. כיצד התייחס ה' לדברי שרה, ומדוע?

ננסה לענות על השאלות הללו בעזרת עיון בפסוקים ובדברי המפרשים.

הכינויים של ישמעאל

1. פסוקים ט-יג אילו עוסקים בישמעאל, אך שמו המפורש לא נאמר אפילו פעם אחת אלא הוא מכונה ע"י הכתוב, שרה, אברהם, והקב"ה בכינויים שונים. השלם את הטבלה שלפניך:

|  |  |  |
| --- | --- | --- |
| **המכנה** | **הכינוי** | **מדוע ישמעאל מכונה כך? מה הכינוי בא לבטא?** |
| **הכתוב** |  |  |
| **שרה** |  |  |
| **אברהם** |  |  |
| **הקב"ה** |  |  |

מה היה כל כך שלילי בצחוק של ישמעאל שהצדיק את גירושו?

|  |  |
| --- | --- |
| **בראשית** **כא**  (ט) וַתֵּרֶא שָׂרָה אֶת בֶּן הָגָר הַמִּצְרִית אֲשֶׁר יָלְדָה לְאַבְרָהָם **מְצַחֵק**: | |
| **רש"י בראשית כא, ט**  מצחק - לשון עבודה זרה,  כמו שנאמר "ויקומו לצחק" (שמות לב ו)  דבר אחר: לשון גילוי עריות,  כמה דתימא "לצחק בי" (בראשית לט יז)  דבר אחר: לשון רציחה,  כמו "יקומו נא הנערים וישחקו לפנינו" (שמואל ב ב, יד) | **תוספתא סוטה ו, ג**  אמר ר' שמעון בן יוחאי: ...ואני אומר **חס ושלום שיהיה בביתו של אותו צדיק ההוא כך!!**  אפשר למי שנאמר עליו "כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט" (בראשית יח, יט) **יהא בביתו עבודת כוכבים וגילוי עריות ושפיכות דמים**!?  אלא אין צחוק האמור כאן אלא לעניין ירושה... והיה ישמעאל מצחק ואומר: ...אני בכור ואני נוטל שני חלקים. |

1. עיין בפסוק כא ובדברי רש"י והתוספתא, וענה:

א. ממה חששה שרה אמנו על פי כל אחד מההסברים המובאים ברש"י?

ב. מדוע רשב"י דוחה בתוספתא את ההסברים המובאים ברש"י?

ג. ממש חששה שרה על פי ההסבר המובא בתוספתא?

ד. מה המשמעות "הצחוק" של ישמעאל, לפי רש"י ולפי התוספתא?

ה. איזה פירוש קרוב יותר לפשט הכתובים בבראשית? **נמק ובסס את תשובתך**.

מדוע דרשה שרה לגרש את ישמעאל?

תלמיד שלוש יחידות נדרש לדעת אחד מן הפירושים הבאים. תלמיד חמש יחידות נדרש לדעת שני פירושים ולהשוות ביניהם.

1. עיין בדברי הפרשנים הבאים וכתוב בלשונך שלושה הסברים שונים מדוע דרשה שרה לגרש את ישמעאל מביתה? ופרט על אילו מילים בפסוקים ניתן לבסס את כל אחד מן הפירושים הללו.

|  |  |
| --- | --- |
| **דברי הפרשן** | **בלשונך והביסוס בכתוב** |
| **הרב עקיבא סופר, מחבר הפירוש לתורה "דעת סופר"**  ונראה לי לפרש דהנה עיקר כוונת שרה... **שיראה שאם יצחק יהיה תמיד בחברותא עם ישמעאל אולי ילמד ממעשיו הרעים, על כן רצתה לגרשו מביתה.** אבל יש לבעל דין לחלוק ולומר אולי נהפוך הוא שישמעאל ייטיב דרכיו אם יהיה עם יצחק תמיד, ואולי יועיל תוכחה להחזירו למוטב ולמה רצתה להדיחו לגמרי. אבל האמת כי שרה בחכמתה ידעה והבינה שכל התוכחות ללא יועיל יהיו, כי ישמעאל בוודאי לא יקבל תוכחה ואפס תקוה ממנו משום שראתה בישמעאל שהוא לץ, וידוע דמידת הליצנות היא מידה רעה וגרועה הדוחה כל תוכחה. וכמאמר החכם: ליצנות אחת דוחה מאה תוכחות... וזה עיקר טעמה של שרה שגירשה את ישמעאל. |  |
| **רש"י בראשית כא , י**  עם בני וגו' - מתשובת שרה "כִּי לֹא יִירַשׁ בֶּן הָאָמָה הַזֹּאת עִם בְּנִי" אתה למד **שהיה מריב עם יצחק על הירושה ואומר אני בכור ונוטל פי שנים.** |  |
| **רד"צ הופמן**  ...סיבה הייתה לה לשרה לדאגה, שיבוא היום ובן האמה ידחה את בן הגבירה מירושתו החוקית, יתרה מזו, שיבוא היום והוא **יסכן את ירושתו הנצחית של אברהם.** משום כך אמרה: "גָּרֵשׁ הָאָמָה הַזּאת" ואת הבן שהוכיח עצמו כבן אמה. "כִּי לא יִירַשׁ" - אל לו לבן האמה לרשת יחד עם בני, אל להם לחיות ביחד ולנחול בארץ אחת. והציווי האלוהי מוכיח, כי אמנם צדקה שרה אמנו. |  |

* מדוע היה הדבר רע בעיני אברהם?

בראשית כא, יא

וַיֵּרַע הַדָּבָר מְאֹד בְּעֵינֵי אַבְרָהָם עַל אוֹדֹת בְּנוֹ:

* רש"י

על אודות בנו - ששמע שיצא לתרבות רעה. ופשוטו על שאמרה לו לשלחו.

1. מה היה רע בעיני אברהם? מהן שתי הדעות שמביא רש"י?

כיצד התייחס ה' לדברי שרה, ומדוע?

בראשית כא

(יב) וַיֹּאמֶר אֱלֹהִים אֶל אַבְרָהָם אַל יֵרַע בְּעֵינֶיךָ עַל הַנַּעַר וְעַל אֲמָתֶךָ

כֹּל אֲשֶׁר תֹּאמַר אֵלֶיךָ שָׂרָה שְׁמַע בְּקֹלָהּ כִּי בְיִצְחָק יִקָּרֵא לְךָ זָרַע:

(יג) וְגַם אֶת בֶּן הָאָמָה לְגוֹי אֲשִׂימֶנּוּ כִּי זַרְעֲךָ הוּא:

**רש"י בראשית כא, יב**

שמע בקולה - בקול רוח הקודש שבה, למדנו שהיה אברהם טפל לשרה בנביאות.

1. עיין בפסוקים יב-יג ובדברי רש"י, וענה:

א. מהם שני העניינים הכלולים בתשובת ה' לאברהם בפסוקים יב-יג?

ב. לפי רש"י, מה ניתן ללמוד מכך שהקב"ה אמר לאברהם לשמוע בקולה של שרה?

|  |
| --- |
| גירוש ישמעאל |

בראשית כא

(יד) וַיַּשְׁכֵּם אַבְרָהָם בַּבֹּקֶר וַיִּקַּח לֶחֶם וְחֵמַת מַיִם וַיִּתֵּן אֶל הָגָר שָׂם עַל שִׁכְמָהּ וְאֶת הַיֶּלֶד וַיְשַׁלְּחֶהָ

וַתֵּלֶךְ וַתֵּתַע בְּמִדְבַּר בְּאֵר שָׁבַע:

(טו) וַיִּכְלוּ הַמַּיִם מִן הַחֵמֶת וַתַּשְׁלֵךְ אֶת הַיֶּלֶד תַּחַת אַחַד הַשִּׂיחִם:

(טז) וַתֵּלֶךְ וַתֵּשֶׁב לָהּ מִנֶּגֶד הַרְחֵק כִּמְטַחֲוֵי קֶשֶׁת כִּי אָמְרָה אַל אֶרְאֶה בְּמוֹת הַיָּלֶד וַתֵּשֶׁב מִנֶּגֶד וַתִּשָּׂא אֶת קֹלָהּ וַתֵּבְךְּ:

(יז) וַיִּשְׁמַע אֱלֹהִים אֶת קוֹל הַנַּעַר וַיִּקְרָא מַלְאַךְ אֱלֹהִים אֶל הָגָר מִן הַשָּׁמַיִם

וַיֹּאמֶר לָהּ מַה לָּךְ הָגָר אַל תִּירְאִי כִּי שָׁמַע אֱלֹהִים אֶל קוֹל הַנַּעַר בַּאֲשֶׁר הוּא שָׁם:

(יח) קוּמִי שְׂאִי אֶת הַנַּעַר וְהַחֲזִיקִי אֶת יָדֵךְ בּוֹ כִּי לְגוֹי גָּדוֹל אֲשִׂימֶנּוּ:

(יט) וַיִּפְקַח אֱלֹהִים אֶת עֵינֶיהָ וַתֵּרֶא בְּאֵר מָיִם וַתֵּלֶךְ וַתְּמַלֵּא אֶת הַחֵמֶת מַיִם וַתַּשְׁקְ אֶת הַנָּעַר:

(כ) וַיְהִי אֱלֹהִים אֶת הַנַּעַר וַיִּגְדָּל וַיֵּשֶׁב בַּמִּדְבָּר וַיְהִי רֹבֶה קַשָּׁת:

(כא) וַיֵּשֶׁב בְּמִדְבַּר פָּארָן וַתִּקַּח לוֹ אִמּוֹ אִשָּׁה מֵאֶרֶץ מִצְרָיִם: פ

1. גם בפסוקים אלה מכונה ישמעאל בשני כינויים שונים: **"הילד"** ו**"הנער",** מתי וע"י מי הוא מכונה בכל אחד מהכינויים, ומדוע?

רש"ר הירש

הדבר נשמע **כמעשה קשה ואכזרי**, אך הנסיבות מצדיקות אותו צידוק גמור. יש להסיר מביתם של אברהם ויצחק כל פחד, שמא לאחר פטירת שניהם תשלוט בו השפעתם של הגר וישמעאל, הבן הבכור. **לפיכך יש להרחיק את שניהם בדרך כזאת, שייראו ביחס לבית הזה במעמדם האמיתי והחוקי, היינו כאמה וכבן אמה, ובן אמה הרי הוא עצמו עבד**. לאחר מכן יכול היה אברהם להיטיב את גורלם בעין יפה, כמידת עושרו וטוב ליבו, וכן עשה...

1. לפי רש"ר הירש, מה המעשה הקשה האכזרי? וכיצד ניתן להצדיק את המעשה האכזרי הזה?

* שתי הנהגות טובות

רש"י מלמדנו שתי הנהגות חשובות ביחסו של הקב"ה אל ישמעאל המצוי בצרה.

בראשית כא

(טז) וַתֵּלֶךְ וַתֵּשֶׁב לָהּ מִנֶּגֶד הַרְחֵק כִּמְטַחֲוֵי קֶשֶׁת כִּי אָמְרָה אַל אֶרְאֶה בְּמוֹת הַיָּלֶד וַתֵּשֶׁב מִנֶּגֶד וַתִּשָּׂא אֶת קֹלָהּ וַתֵּבְךְּ**:**

(יז) **וַיִּשְׁמַע אֱלֹהִים אֶת קוֹל הַנַּעַר** וַיִּקְרָא מַלְאַךְ אֱלֹהִים אֶל הָגָר מִן הַשָּׁמַיִם

וַיֹּאמֶר לָהּ מַה לָּךְ הָגָר אַל תִּירְאִי כִּי שָׁמַע אֱלֹהִים אֶל קוֹל הַנַּעַר **בַּאֲשֶׁר הוּא שָׁם:**

* רש"י בראשית כא, יז

את קול הנער - מכאן שיפה תפלת החולה מתפלת אחרים עליו, והיא קודמת להתקבל.

באשר הוא שם - לפי מעשים שהוא עושה עכשיו הוא נדון ולא לפי מה שהוא עתיד לעשות.

לפי שהיו מלאכי השרת מקטרגים ואומרים:

ריבונו של עולם, מי שעתיד זרעו להמית בניך בצמא אתה מעלה לו באר?!

והוא משיבם: עכשיו מה הוא, צדיק או רשע?

אמרו לו: צדיק.

אמר להם: לפי מעשיו של עכשיו אני דנו, וזהו "באשר הוא שם".

והיכן המית את ישראל בצמא?

כשהגלם נבוכדנצר, שנאמר "מַשָּׂא בַּעְרָב בַּיַּעַר בַּעְרַב תָּלִינוּ אֹרְחוֹת דְּדָנִים, לִקְרַאת צָמֵא הֵתָיוּ (הביאו) מָיִם יֹשְׁבֵי אֶרֶץ תֵּימָא בְּלַחְמוֹ קִדְּמוּ נֹדֵד" (ישעיה כא יג-יד).

כשהיו (הבבלים) מוליכין אותם אצל ערביים היו ישראל אומרים לשוביהם בבקשה מכם, הוליכונו אצל בני דודנו ישמעאל וירחמו עלינו, שנאמר "אורחות דודנים" אל תקרי "דודנים" אלא "דודים" (שם שם).

ואלו יוצאים לקראתם ומביאין להם בשר ודג מלוח (המגבירים את הצימאון) ונודות נפוחים - כסבורים ישראל שמלאים מים (אך באמת היה בהם רק אויר), וכשמכניסו לתוך פיו ופותחו (כדי לשתות), הרוח נכנס בגופו ומת.

1. עיין בפסוקים טז-יז, ובדרי רש"י, וענה:

א. מה הן שתי ההנהגות הטובות שלמד רש"י מפסוק יז.

ב. כיצד למד רש"י את שתי ההנהגות הללו מהפסוקים? (מה הביסוס בכתוב להנהגות שמביא רש"י?)

1. רש"י בד"ה "באשר הוא שם" כותב: "שהיו מלאכי השרת מקטרגים ואומרים ריבונו של עולם, מי שעתיד זרעו להמית בניך בצמא אתה מעלה לו באר?!" מהו הרקע ההיסטורי למקרה הנזכר בטענה של מלאכי השרת?